CELEX: 32020R1543
Language: bg
Date: 2020-10-21 00:00:00
Title: Регламент (ЕС) 2020/1543 на Европейския парламент и на Съвета от 21 октомври 2020 година за изменение на Регламент (ЕС) № 514/2014 по отношение на процедурата за отменяне на бюджетни кредити

26.10.2020   
               
               
                  BG
               
               
                  Официален вестник на Европейския съюз
               
               
                  L 356/3
               
            
         РЕГЛАМЕНТ (ЕС) 2020/1543 НА ЕВРОПЕЙСКИЯ ПАРЛАМЕНТ И НА СЪВЕТА
         от 21 октомври 2020 година
         за изменение на Регламент (ЕС) № 514/2014 по отношение на процедурата за отменяне на бюджетни кредити
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 78, параграф 2, член 79, параграфи 2 и 4, член 82, параграф 1, член 84 и член 87, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Последствията от пандемията от COVID-19 засегнаха държавите членки по безпрецедентен начин. Пандемията от COVID-19 засегна миграцията, сигурността и управлението на границите в държавите членки, което на свой ред задълбочи сериозния недостиг на ликвидност, пред който са изправени държавите членки поради внезапното и значително нарастване на публичните инвестиции, които са необходими в много сектори. Това доведе до извънредна ситуация, чието преодоляване налага специални мерки.
                  
               
                     (2)
                  
                  
                     Необходимо е да се предостави допълнителна гъвкавост на държавите членки, за да им се даде възможност да отговорят на тази безпрецедентна криза, като се увеличи възможността за пълноценно използване на наличния период на изпълнение на националните програми, както е посочено в Регламент (ЕС) № 514/2014 на Европейския парламент и на Съвета (2) до приключването на тези програми до 31 декември 2023 г. За да се отговори на тази потребност, сроковете за отмяна на бюджетни кредити и подаване на искания за плащане на годишното салдо следва да бъдат еднакви. Регулаторният срок за исканията за плащане на годишното салдо е 15 февруари от годината, следваща съответната финансова година, който Комисията може да продължи по изключение до 1 март на същата година, докато първоначално предвиденият краен срок за отмяна на бюджетни кредити беше 31 декември на втората година след годината на бюджетното задължение. С уеднаквяването на срока за отмяна на бюджетни кредити със съответния срок за исканията за плащане, Комисията ще може да вземе предвид искането за плащане на годишното салдо, подадено от държавата членка на 15 февруари или 1 март, както е целесъобразно, за целите на процедурата за отменяне на бюджетни кредити.
                  
               
                     (3)
                  
                  
                     С цел да се гарантира, че държавите членки могат да използват изцяло разпределените им през 2018 и 2019 г. допълнителни средства, годината на извършване на бюджетното задължение следва да бъде коригирана. Тези допълнително разпределени средства бяха включени в общия бюджет на Европейския съюз за финансовите години 2018 и 2019 и впоследствие за тях бяха поети задължения за националните програми.
                  
               
                     (4)
                  
                  
                     Предвид неотложността, свързана с извънредните обстоятелства, дължащи се на пандемията от COVID-19, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз (ДЕС), към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (5)
                  
                  
                     Доколкото целта на настоящия регламент, а именно да се увеличи максимално използването на средства от фонд „Убежище, миграция и интеграция“, създаден с Регламент (ЕС) № 516/2014 на Европейския парламент и на Съвета (3), и на фонд „Вътрешна сигурност“, създаден с регламенти (ЕС) № 513/2014 (4) и (ЕС) № 515/2014 (5) на Европейския парламент и на Съвета, за справяне с преките и косвените последици, произтичащи от безпрецедентната криза в областта на общественото здраве в контекста на пандемията от COVID-19, не може да бъде постигната в достатъчна степен от държавите членки, а поради обхвата или последиците на предложеното действие, може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от ДЕС. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
                  
               
                     (6)
                  
                  
                     Поради това Регламент (ЕС) № 514/2014 следва да бъде съответно изменен.
                  
               
                     (7)
                  
                  
                     С цел да се предостави правна сигурност на държавите членки относно крайния срок за отмяна на бюджетни кредити, настоящият регламент следва да влезе в сила по спешност в деня след публикуването му в Официален вестник на Европейския съюз,
                     
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            В член 50 от Регламент (ЕС) № 514/2014 параграф 1 се заменя със следното:
            
               
                  „1.   Националните програми подлежат на процедура за отменяне на бюджетни кредити, основаваща се на принципа, че, когато до 15 февруари или в случай, че Комисията продължи по изключение срока за подаване на искане за плащане в съответствие с член 44, параграф 1, до 1 март на годината след втората година след годината на бюджетното задължение, сумите, свързани с поето задължение, не са обхванати от първоначалното и годишното предварително финансиране, посочено в член 35, и от искане за плащане подадено в съответствие с член 44, параграф 1, тези суми се отменят. За целите на отменянето Комисията изчислява размера на сумата, като прибавя една шеста от годишното бюджетно задължение, свързано с общия размер на годишния принос за финансовата 2014 г., към всяко от бюджетните задължения за финансовите години 2015—2020 г.
                  По отношение на сумите, съответстващи на допълнителните средства, разпределени за националните програми през 2018 г., бюджетното задължение се извършва през 2019 г. По отношение на сумите, съответстващи на допълнителните средства, разпределени за националните програми през 2019 г., бюджетното задължение се извършва през 2020 г.“
               
            
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 21 октомври 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Позиция на Европейския парламент от 6 октомври 2020 г. (все още непубликувана в Официален вестник) и решение на Съвета от 13 октомври 2020 г.
         
            (2)  Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (ОВ L 150, 20.5.2014 г., стр. 112).
         
            (3)  Регламент (ЕС) № 516/2014 на Европейския парламент и на Съвета от 16 април 2014 г. за създаване на фонд „Убежище, миграция и интеграция“ и за изменение на Решение 2008/381/ЕО на Съвета и отмяна на решения № 573/2007/ЕО и № 575/2007/ЕО на Европейския парламент и на Съвета и на Решение 2007/435/ЕО на Съвета (ОВ L 150, 20.5.2014 г., стр. 168).
         
            (4)  Регламент (ЕС) № 513/2014 на Европейския парламент и на Съвета от 16 април 2014 г. за създаване на инструмента за финансово подпомагане на полицейското сътрудничество, предотвратяването и борбата с престъпността и управлението на кризи като част от фонд „Вътрешна сигурност“ и за отмяна на Решение 2007/125/ПВР на Съвета (ОВ L 150, 20.5.2014 г., стр. 93).
         
            (5)  Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).